《题刘氏雪翁吟卷》
元代·郭钰

仙翁未老头总白，飘萧两鬓吹晴雪。几回览镜心自疑，却怪春风消不得。

面如红玉眼如月，往往问年惊坐客。到今上马不用扶，风流文采居前列。

新筑雪庵倚山北，竹门昼开纱帽窄。花扑春缸酒气香，月临秋幌箫声咽。

溪山画图甚奇绝，万事只从閒处阅。岁寒高谊谁与同，独见梅花好颜色。

玄阴峥嵘厚地裂，朔风如刀剪瑞叶。雪翁长啸雪庵中，俯仰乾坤迥澄澈。

襟怀寒浥冰壶清，标格烱如璚树洁。近见麻姑两鬓霜，染髭始信皆无策。

何年竟棹剡溪船，分我冰花沃焦热。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。